তথ্যবিবরণী নম্বর : ১৩৪৪

**ভার্চুয়াল হসপিটাল ‘হ্যালো ডক’-এর উদ্বোধন করলেন আইসিটি প্রতিমন্ত্রী**

ঢাকা, ১ বৈশাখ (১৪ এপ্রিল) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, ডিজিটাল বাংলাদেশ জনগনের জীবনকে সহজ করবে। ঘরে বসে নাগরিক সেবা পেতে প্রযুক্তির ব্যবহারের কোন বিকল্প নেই । সে লক্ষ্য নিয়ে সরকার কাজ করছে।

প্রতিমন্ত্রী আজ তার সংসদ ভবনের বাসভবন থেকে ভিডিও কনফারেন্সের মাধ্যমে ভার্চুয়াল হাসপাতাল ‘হ্যালো ডক’ প্ল্যাটফর্ম-এর উদ্বোধন অনুষ্ঠানের প্রধান অতিথির বক্তৃতায় এ কথা বলেন।

প্রতিমন্ত্রী বলেন, দেশের সকল নাগরিকের মৌলিক অধিকারগুলো ঘরে ঘরে পৌঁছে দেয়ার জন্য ডিজিটাল প্লাটফর্মের সর্বোচ্চ ব্যবহার করতে হবে। ভার্চুয়াল হাসপাতাল উদ্বোধনের মধ্য দিয়ে দেশ এক্ষেত্রে অনেকটা পথ এগিয়ে গেল।

তিনি বলেন, দেশ এগিয়ে যাচ্ছে প্রযুক্তির হাত ধরে । তথ্য ও প্রযুক্তি অগ্রতির কারণে ভার্চুয়াল হাসপাতাল করা সম্ভব হচ্ছে।

উল্লেখ্য, প্রাথমিকভাবে প্রায় ৪০ জনের বেশি ডাক্তারের সমন্বয়ে একটি দক্ষ টিম রোগীদের সেবা প্রদান করবেন এই প্ল্যাটফর্মের মাধ্যমে। এখানে মেসেঞ্জারের মাধ্যমে বিনামূল্যে সেবা নেওয়ার সুযোগ থাকবে। খুব শীঘ্রই এই সেবাটি মোবাইল অ্যাপের মাধ্যমেও প্রদান করা হবে। বিনামূল্যে সেবা নিতে [https://web.facebook.com/amarlab.bd](https://web.facebook.com/amarlab.bd/) লিংকে যেতে হবে।

#

শহিদুল/মাসুম/রেজ্জাকুল/রেজাউল/২০২০/২১৫০ ঘণ্টা

তথ্যবিবরণী নম্বর : ১৩৪৩

**'সিপিডি'র গবেষণাটি আসলে কেমন!' -প্রশ্ন তথ্যমন্ত্রীর**

ঢাকা, ১ বৈশাখ (১৪ এপ্রিল) :

'বর্তমানে দেশের এক তৃতীয়াংশের বেশি মানুষ সরকারের সহায়তার আওতায় এসেছে এই বিষয়টি সিপিডির গবেষণায় উঠে এলো না, এই বিষয়টি আশ্চর্যের' বলেছেন তথ্যমন্ত্রী ড. হাছান মাহ্‌মুদ। তিনি বিস্ময় প্রকাশ করে মন্তব্য করেন, 'তাদের গবেষণাটি আসলে কেমন!'

মঙ্গলবার (১৪ এপ্রিল) সন্ধ্যায় ধানমন্ডিতে আওয়ামী লীগ সভাপতির রাজনৈতিক কার্যালয়ে সমসাময়িক বিষয়ে বক্তব্যে এ মন্তব্য করেন দলটির যুগ্ম সাধারণ সম্পাদক হাছান মাহ্‌মুদ।

করোনাভাইরাস পরিস্থিতি মোকাবিলায় সরকারের পদক্ষেপমালা নিয়ে সম্প্রতি বেসরকারি সংস্থা সেন্টার ফর পলিসি ডায়ালগের (সিপিডি) মন্তব্য- 'প্রান্তিক জনগোষ্ঠীর জন্য প্রণোদনা নেই' এবিষয়ে জানতে চাইলে তথ্যমন্ত্রী জানান, সরকার ৫০ লাখেরও বেশি পরিবারকে ১০ টাকা কেজি দরে মাসে ত্রিশ কেজি করে চাল দিচ্ছে বছরে ৭ মাস। কার্যত ৫০ লাখ পরিবারের প্রায় আড়াই কোটি মানুষ এ সাহায্য পাচ্ছে। এই সহায়তার সময়সীমা বৃদ্ধির চিন্তা-ভাবনাও করছে সরকার। এছাড়া ১৭ লাখ বিধবা, ৪৪ লাখ বয়স্ক, ১৬ লাখ দুস্থজনসহ প্রায় ১ কোটি মানুষকে বিভিন্ন ধরণের ভাতা দেয়া হয়। করোনার কারণে কর্মহীন জনগোষ্ঠীর জন্য ৭৬০ কোটি টাকাসহ পর্যাপ্ত ত্রাণ বরাদ্দ দেয়া হয়েছে, উল্লেখ করেন তিনি।

হাছান মাহমুদ বলেন, ‘এ সবকিছুই প্রান্তিক ও দরিদ্র জনগোষ্ঠীর জন্য। কিন্তু আমার কাছে আশ্চর্য লাগছে, সিপিডি'র মতো একটি গবেষণা প্রতিষ্ঠানের গবেষণায় এই বিষয়গুলো আসলো না!'

গত ১১ বছরে দেশের জিডিপি প্রায় সাড়ে ৩ গুণ বৃদ্ধি পেয়েছে, দেশের মানুষের মাথাপিছু আয় ও ক্রয় ক্ষমতাও প্রায় তিনগুণ বেড়েছে জানিয়ে মন্ত্রী বলেন, ‘কিন্তু দুঃখজনক হলেও সত্য, ১১ বছরে সিপিডি এই উন্নয়নের কোনো প্রশংসা করতে পারেনি। তাদের যে চিরাচরিতভাবে দোষ খোঁজার চেষ্টা, সে হিসেবে তাদের এই মন্তব্য গতানুগতিক।’

ড. হাছান বলেন, ‘আমরা সবাইকে সাথে নিয়ে দেশকে এগিয়ে নিতে চাই। এই বিশেষ পরিস্থিতিতে শুধু সমালোচনার খাতিরে যেন সমালোচনা না করি। সরকারকে পরামর্শ অবশ্যই যে কেউ দিতে পারে, সেই পরামর্শ গ্রহণ করার মানসিকতা সরকারের আছে।’

**‘জনগণের পাশে না দাঁড়িয়ে কথাবার্তার প্রতিযোগিতায় ব্যস্ত বিএনপি’**

বিএনপি নেতাদের সাম্প্রতিক মন্তব্য সম্পর্কে তথ্যমন্ত্রী বলেন, ‘দেখতে পাচ্ছি গত কিছুদিন ধরে ঘরে বসে বিএনপি নেতাদের বক্তব্য রাখতে। আর ঢাকা শহরে হাতেগোনা কিছু সামগ্রী বিতরণ করে আর ফটোসেশন করে সরকারের সমালোচনা করতেই তারা ব্যস্ত। তারা জনগণের পাশে দাঁড়ায়নি।’

‘বিএনপির এই বক্তব্যগুলো আসলে হিতাহিত জ্ঞান লোপ পেলে মানুষ যেভাবে বক্তব্য রাখে, সেই রকম' বর্ণনা করে মন্ত্রী হাছান মাহমুদ বলেন, 'এই পরিস্থিতিতে জনগণের পাশে না দাঁড়িয়ে নিজেদের মধ্যে কথাবার্তার প্রতিযোগিতার অংশ হিসেবে তাদের বিভিন্ন নেতা প্রতিদিন বক্তব্য রাখছেন। আমরা জনগণের পাশে আছি, বাংলাদেশ আওয়ামী লীগ জনগণের পাশে আছে।’

বক্তব্যের শুরুতে সকল গণমাধ্যমকর্মীসহ দেশবাসীকে নববর্ষের শুভেচ্ছা জানান তথ্যমন্ত্রী।

এসময় আওয়ামী লীগের দফতর সম্পাদক বিপ্লব বড়ুয়া, স্বাস্থ্য বিষয়ক সম্পাদক ডা. রোকেয়া সুলতানা ও উপ-দফতর সম্পাদক সায়েম খান উপস্থিত ছিলেন।

#

আকরাম/মাসুম/রেজ্জাকুল/রেজাউল/২০২০/২১২০ ঘণ্টা

তথ্যবিবরণী নম্বর : ১৩৪২

**ডিজিটাল পদ্ধতিতে পহেলা বৈশাখ উদ্‌যাপিত**

ঢাকা, ১ বৈশাখ (১৪ এপ্রিল) :

করোনা ভাইরাস (কোভিড-১৯) এর বিস্তার রোধে জনসমাগম পরিহারের লক্ষ্যে প্রধানমন্ত্রী শেখ হাসিনার নির্দেশনা অনুসারে আজ সারা দেশে ডিজিটাল পদ্ধতিতে পহেলা বৈশাখ উদ্‌যাপনের মাধ্যমে বাংলা নববর্ষ ১৪২৭-কে স্বাগত জানানো হয়। এ উপলক্ষে সংস্কৃতি বিষয়ক মন্ত্রণালয় ‘এসো হে বৈশাখ’ শীর্ষক একটি বর্ষবরণ অনুষ্ঠান নির্মাণ করে যা আজ বাংলাদেশ টেলিভিশন-সহ অন্যান্য বেসরকারি চ্যানেলে একযোগে সম্প্রচারিত হয়।

অনুষ্ঠানে বাংলা নববর্ষ ১৪২৭-এর আগমন উপলক্ষে দেশবাসীকে শুভেচ্ছা বক্তব্য প্রদান করেন প্রধানমন্ত্রী শেখ হাসিনা। পরে সংস্কৃতি বিষয়ক প্রতিমন্ত্রী কে এম খালিদ শুভেচ্ছা বক্তব্য দেন। এর আগে রবীন্দ্রসংগীত শিল্পী রেজওয়ানা চৌধুরী বন্যার কণ্ঠে দ্বিজেন্দ্রলাল রায়ের ‘ধনধান্য পুষ্প ভরা আমাদের এই বসুন্ধরা’ শীর্ষক দেশাত্মবোধক গানের মধ্য দিয়ে অনুষ্ঠান শুরু হয়।

অনুষ্ঠানে একে একে রেজওয়ানা চৌধুরী বন্যা রজনীকান্ত সেনের ‘তুমি নির্মল কর, মঙ্গল করে মলিন মর্ম মুছায়ে’ এবং ইয়াসমিন মুশতারী নজরুল সংগীত ‘মৃত্যু নাই- নাই দুঃখ, আছে শুধু প্রাণ’ পরিবেশন করেন। সৈয়দ শামসুল হকের কবিতা ‘আমার পরিচয়’ আবৃত্তি করেন সংসদ সদস্য আসাদুজ্জামান নূর। এরপর ‘আগুন জ্বালো আগুন জ্বালো’ শীর্ষক রবীন্দ্রসংগীত পরিবেশন করেন রেজওয়ানা চৌধুরী বন্যা।  সাদী মোহাম্মদের কণ্ঠে রবীন্দ্রসংগীত ‘সকাতরে ওই কাঁদিছে সকলে শোনো শোনো পিতা’ পরিবেশনের পর সামিনা চৌধুরী গেয়ে শোনান দ্বিজেন্দ্রলাল রায়ের ‘আজি নূতন রতনে ভূষণে যতনে প্রকৃতি সতীরে সাজিয়ে দাও’।

সবশেষে বাউল শিল্পী শফি মন্ডল পরিবেশন করেন জনপ্রিয় গান ‘আগে কী সুন্দর দিন কাটাইতাম’। পূর্বের বছরসমূহের উৎসবমুখর বৈশাখ উদ্‌যাপনের ফুটেজ প্রচারের মধ্য দিয়ে প্রায় এক ঘন্টার এ অনুষ্ঠান শেষ হয়। রেজওয়ানা চৌধুরী বন্যা ও ডা. নুজহাত চৌধুরী অনুষ্ঠানটি উপস্থাপনা করেন।

#

ফয়সল/মাসুম/রেজ্জাকুল/রেজাউল/২০২০/২১২৪ ঘণ্টা

তথ্যবিবরণী নম্বর : ১৩৪১

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ১ বৈশাখ (১৪ এপ্রিল) :

রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ২০৯ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ১ হাজার ১২ জন। এখন পর্যন্ত সুস্থ হয়ে বাড়ি ফিরেছেন ৪২ জন। গত ২৪ ঘণ্টায় ৭ জন-সহ এ পর্যন্ত এ রোগে ৪৬ জন মৃত্যুবরণ করেছেন। গত ২৪ ঘণ্টায় ১ হাজার ৯শত ৫টি নমুনা পরীক্ষা করা হয়েছে।

**এদিকে** ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় ১৩ এপ্রিল পর্যন্ত শিশু খাদ্য-সহ অন্যান্য সামগ্রী ক্রয়ের জন্য ৩৪ কোটি ৭৫ লাখ ৭২ হাজার ২৬৪ টাকা জিআর (ক্যাশ) নগদ এবং ৭৫ হাজার ৪ শত ৬৭ মেট্রিক টন জিআর চাল জেলা প্রশাসকের অনুকূলে বরাদ্দ দেওয়া হয়েছে।

দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

তাসমীন/মাসুম/রেজ্জাকুল/রেজাউল/২০২০/ ১৭৪৬ ঘণ্টা

তথ্যবিবরণী নম্বর : ১৩৪০

**নাটোর জেলার জনপ্রতিনিধি ও প্রশাসনের সাথে অনলাইনে আইসিটি প্রতিমন্ত্রীর মতবিনিময়**

ঢাকা, ১ বৈশাখ (১৪ এপ্রিল) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক আজ নাটোরের করোনা পরিস্থিতি নিয়ে জনপ্রতিনিধি, রাজনৈতিক ব্যক্তিবর্গ, জেলা প্রশাসনসহ জেলার অন্যান্য কর্মকর্তাদের সাথে মতবিনিময় করেন। প্রতিমন্ত্রী তাঁর ঢাকার সংসদ ভবনস্থ বাসভবন থেকে সভায় অনলাইনে যুক্ত হন।

মতবিনিময় সভায় নাটোরের জেলা প্রশাসক, পুলিশ সুপার, সিভিল সার্জন করোনাভাইরাসের সংক্রমণ রোধে গৃহীত ব্যবস্থা ও সর্বশেষ পরিস্থিতি বিস্তারিতভাবে তুলে ধরেন। প্রতিমন্ত্রী করোনাভাইরাসের সংক্রমণ প্রতিরোধে জনগণকে স্বাস্থ্যবিধি মেনে চলার বিষয়ে কার্যকর ব্যবস্থা গ্রহণে সংশ্লিষ্ট সকলকে নির্দেশনা প্রদান করেন।

আইসিটি প্রতিমন্ত্রী শস্য ও মৎস্য ভান্ডার হিসেবে খ্যাত চলন বিলের ফসল মাঠ থেকে ঘরে আনা, কৃষি শ্রমিক এক জেলা থেকে অন্য জেলায় যাতায়াতের ক্ষেত্রে সাবধানতা অবলম্বন, খাদ্য সংগ্রহ ও সরবরাহ এবং বিপণন ব্যবস্থা নিশ্চিত করার উপর গুরুত্বারোপ করেন। তিনি বলেন, সুষ্ঠু ব্যবস্থাপনার মাধ্যমে যেকোনো সংকট মোকাবিলা করা যায়।

প্রতিমন্ত্রী উন্মুক্ত মাঠে বাজার বসানো ও সামাজিক দূরত্ব বজায় রেখে বাজারের কার্যক্রম পরিচালনা করার জন্য প্রশাসনের প্রতি নির্দেশনা প্রদান করেন। তিনি এ সময় দক্ষতা, যোগ্যতা, আন্তরিকতা ও সততার সাথে সংকটকালীন পরিস্থিতি মোকাবিলা করার জন্য কর্মকর্তাদের প্রতি আহ্বান জানান।

#

শহিদুল/মাসুম/রেজ্জাকুল/রেজাউল/২০২০/১৭৫০ ঘণ্টা

তথ্যবিবরণী নম্বর : ১৩৩৯

জর্ডানে প্রবাসী বাংলাদেশিদের মাঝে খাদ্য বিতরণ

ঢাকা, ১ বৈশাখ (১৪ এপ্রিল) :

করোনার কারণে উদ্ভূত পরিস্থিতিতে খাদ্য সংকটে থাকা প্রবাসী বাংলাদেশিদের জন্য খাদ্য বিতরণ কর্মসূচি চালু করেছে জর্ডানে বাংলাদেশ দূতাবাস। স্থানীয়  বাংলাদেশি  প্রতিনিধিদের  সম্পৃক্ত  করে দূতাবাস এই কার্যক্রম পরিচালনা করছে।

এ কর্মসূচি বাস্তবায়নে দূতাবাস খাদ্য সংকটে থাকা বাংলাদেশি প্রবাসীদের একটি তালিকা প্রস্তুত করেছে। এজন্য জর্ডানে বাংলাদেশের রাষ্ট্রদূত নাহিদা সোবহান হট-লাইনের  মাধ্যমে  প্রবাসীদের খাদ্য  সংকটের বিষয়ে  দূতাবাসকে  অবহিত  করার  আহ্বান  জানিয়েছেন। এছাড়া দূতাবাসের ফেইসবুক পেইজ ও হট-লাইনের মাধ্যমে যারা যোগাযোগ করছেন তাদের নাম এই তালিকায় অন্তর্ভুক্ত করা হচ্ছে। খাদ্য সংকটে থাকা ব্যক্তিরা দূতাবাসকে অবহিত করলে দূতাবাস এই সহযোগিতা প্রদান করছে। ইতোমধ্যে প্রায় এক হাজার প্রবাসীর মাঝে খাদ্যসামগ্রী বিতরণ করা হয়েছে।

উল্লেখ্য, জর্ডানে  প্রায়  দেড়  লক্ষ  বাংলাদেশি  রয়েছেন।  তাদের  প্রায়  সকলেই পোশাকশিল্প কারখানার শ্রমিক অথবা গৃহকর্মী হিসেবে  কাজ  করেন। ইতিমধ্যে জর্ডান  সরকার  এসকল  শ্রমিকের বেতন  নির্দিষ্ট  সময়ে  পরিশোধের ঘোষণা দিয়েছে। এই  বিষয়ে  দূতাবাস  সার্বক্ষণিকভাবে জর্ডানের পোশাক  কারখানার মালিক ও গৃহ শ্রমিক নিয়োগদাতা এজেন্সির সাথে যোগাযোগ রক্ষা করছে।

#

তৌহিদুল/মাসুম/রেজ্জাকুল/রেজাউল/২০২০/১৭০২ ঘণ্টা

তথ্যবিবরণী নম্বর : ১৩৩৮

**করোনামুক্ত বাংলাদেশে আবারও উৎসবের আনন্দে মিলিত হওয়ার প্রত্যাশা আইনমন্ত্রীর**

ঢাকা, ১ বৈশাখ (১৪ এপ্রিল) :

বাংলা নববর্ষ ১৪২৭ উপলক্ষে আজ দেশবাসীকে আন্তরিক শুভেচ্ছা ও অভিনন্দন জানিয়ে আইনমন্ত্রী আনিসুল হক বলেছেন, করোনা ভাইরাসে সংক্রমণ এড়াতে এ বছর ঘরে থেকেই পহেলা বৈশাখ উদ্‌যাপন করা হচ্ছে। সরকার জনস্বাস্থ্যের কথা বিবেচনা করেই এ সিদ্ধান্ত নিয়েছে। এটি বাঙালি জাতির জন্য নতুন এক অভিজ্ঞতা।

মন্ত্রী বলেন, এ নতুন অভিজ্ঞতা নিয়েই অতীতের সকল গ্লানি ধুয়ে-মুছে সামনে দৃপ্ত পায়ে এগিয়ে আমাদের যেতে হবে। নতুন বছরে কোভিড-১৯কে প্রতিরোধ ও নিরাময় করে শীঘ্রই করোনামুক্ত বাংলাদেশে সবাই আবারও উৎসবের আনন্দে মিলিত হবার প্রত্যাশা ব্যক্ত করেন আইনমন্ত্রী।

আনিসুল হক বলেন, বাঙালির সর্বজনীন উৎসব বাংলা নববর্ষ। প্রতি বছর অত্যন্ত আনন্দঘন পরিবেশে ধর্মবর্ণ নির্বিশেষে নানান ঐতিহ্য পালনের মাধ্যমে বাংলা নববর্ষ উদ্‌যাপন করে থাকে বাঙালি জাতি।

#

রেজাউল করিম/মাসুম/রেজ্জাকুল/রেজাউল/২০২০/১৬৪৮ ঘণ্টা